Vadovaujantis **Kauno miesto savivaldybės administracijos direktoriaus 2020 m. sausio 8 d. įsakymu Nr. A-85 „Dėl informacijos apie pažeidimus pagal Lietuvos Respublikos pranešėjų apsaugos įstatymą Kauno miesto savivaldybėje ir jos valdymo sričiai priklausančiose įstaigose teikimo tvarkos aprašo tvirtinimo“** (įsakymo nuoroda: <https://www.e-tar.lt/portal/lt/legalAct/1978b980320c11eabe008ea93139d588>) Kauno lopšeliui-darželiui „Vilnelė“ suteikta teisė naudotis Kauno miesto savivaldybės vidiniu kanalu.

**Lietuvos Respublikos pranešėjų apsaugos įstatymas** (toliau – Įstatymas) (įstatymo nuoroda: <https://www.e-tar.lt/portal/lt/legalAct/2986b360db3611e7910a89ac20768b0f/asr>) įtvirtina asmenų, pateikusių informaciją apie pažeidimą įstaigoje, su kuria juos sieja ar siejo tarnybos ar darbo santykiai arba sutartiniai santykiai, apsaugos mechanizmą. Įstatymas taip pat nustato apie pažeidimus įstaigose pranešusių asmenų teises ir pareigas, jų teisinės apsaugos pagrindus ir formas, taip pat šių asmenų apsaugos, skatinimo ir pagalbos jiems priemones, siekiant sudaryti tinkamas galimybes pranešti apie teisės pažeidimus ir užtikrinti tokių pažeidimų prevenciją bei atskleidimą.

**Pagal Įstatymą informacija apie pažeidimus teikiama dėl:**

1) pavojaus visuomenės saugumui ar sveikatai, asmens gyvybei ar sveikatai;

2) pavojaus aplinkai;

3) kliudymo arba neteisėto poveikio teisėsaugos institucijų atliekamiems tyrimams ar teismams vykdant teisingumą;

4) neteisėtos veiklos finansavimo;

5) neteisėto ar neskaidraus viešųjų lėšų ar turto naudojimo;

6) neteisėtu būdu įgyto turto;

7) padaryto pažeidimo padarinių slėpimo, trukdymo nustatyti padarinių mastą;

8) kitų pažeidimų.

Informacijos pateikimas, siekiant apginti išskirtinai asmeninius interesus, **nelaikomas pranešimu**.

Siekiant veiksmingai įgyvendinti Įstatymo nuostatas, [**Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“**](https://e-seimas.lrs.lt/portal/legalAct/lt/TAD/b146ff50ed8a11e89d4ad92e8434e309?jfwid=-1deuyji1xl)(nutarimo nuoroda: <https://www.e-tar.lt/portal/lt/legalAct/c5d99180ed8a11e88568e724760eeafa>)yra patvirtinti:

1. Atlyginimo pranešėjams už vertingą informaciją tvarkos aprašas;
2. Kompensavimo pranešėjams už patiriamą neigiamą poveikį ar galimus padarinius dėl pateikto pranešimo tvarkos aprašas;
3. Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašas.

**Informacijos apie pažeidimus pagal Lietuvos Respublikos pranešėjų apsaugos įstatymą Kauno miesto savivaldybėje ir jos valdymo sričiai priklausančiose įstaigose teikimo tvarkos aprašas** (toliau – Aprašas), patvirtintas Kauno miesto savivaldybės administracijos direktoriaus 2020 m. sausio 8 d. įsakymu Nr. A-85 „Dėl informacijos apie pažeidimus pagal Lietuvos Respublikos pranešėjų apsaugos įstatymą Kauno miesto savivaldybėje ir jos valdymo sričiai priklausančiose įstaigose teikimo tvarkos aprašo tvirtinimo“ nustato informacijos apie Kauno miesto savivaldybėje (toliau – Savivaldybė) ir Kauno miesto savivaldybės valdymo sričiai priklausančiose įstaigose (toliau – Savivaldybės įstaigos) galbūt rengiamus, padarytus ar daromus pažeidimus teikimo, informacijos apie pažeidimus priėmimo Savivaldybės vidiniu informacijos apie pažeidimus teikimo kanalu (toliau – vidinis kanalas), jos vertinimo, sprendimų priėmimo ir asmenų, pateikusių informaciją apie pažeidimus, konfidencialumo užtikrinimo tvarką.

**Pažeidimas** – Savivaldybės įstaigoje galbūt rengiama, daroma ar padaryta nusikalstama veika, administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos pranešėjas sužino iš savo turimų ar turėtų tarnybos, darbo santykių arba sutartinių santykių su šia įstaiga.

**Apie pažeidimą galima pranešti šiais būdais:**

1. vidiniu kanalu tiesiogiai atvykus į Savivaldybę adresu Laisvės al. 96, LT-44251 Kaunas, ar šiuo adresu atsiunčiant paštu pranešimą raštu su žyma „KOMPETENTINGAM SUBJEKTUI ASMENIŠKAI“, ar atsiunčiant pranešimą Savivaldybės elektroniniu paštu adresu praneseju.apsauga@kaunas.lt;

2. tiesiogiai kreipiantis į Lietuvos Respublikos prokuratūrą.

Asmeniui, pateikusiam informaciją apie pažeidimą, **bus taikomas konfidencialumas**. Reikalavimas užtikrinti konfidencialumą netaikomas, tik tais atvejais, kai:

* to raštu prašo asmuo, pateikiantis arba pateikęs informaciją apie pažeidimą;
* asmuo pateikia žinomai melagingą informaciją.

 Asmeniui dėl informacijos apie pažeidimą pateikimo neatsiranda jokia sutartinė ar deliktinė atsakomybė, taip pat atsakomybė dėl garbės ir orumo įžeidimo, dėl šmeižto, jeigu, įstatymo nustatyta tvarka teikdamas informaciją apie pažeidimą, jis pagrįstai manė, kad teikia teisingą informaciją.

Asmuo už žalą, atsiradusią dėl informacijos apie pažeidimą pateikimo, atsako tik tokiu atveju, jei įrodoma, kad asmuo negalėjo pagrįstai manyti, kad jo teikiama informacija yra teisinga.

Žinomai melagingos informacijos, taip pat valstybės ar tarnybos paslaptį sudarančios informacijos pateikimas nesuteikia asmeniui garantijų pagal įstatymą. Žinomai melagingą informaciją pateikęs arba valstybės ar tarnybos paslaptį ar profesinę paslaptį atskleidęs asmuo atsako teisės aktų nustatyta tvarka.